OBČINA KANAL OB SOČI

Občinski svet

Številka: 9000-0009/2013

Datum: 21.11.2013

**ZAPISNIK**

**28. redne seje Občinskega sveta Občine Kanal ob Soči, ki je bila v četrtek, 21. novembra 2013 ob 17. uri, v sejni sobi občine, Trg svobode 23, Kanal**

**Prisotni člani občinskega sveta:**

Mira Bandelj, Hasib Brdar, Marko Bucik, Bruno Colavini, Vanda Colja, Slavko Jereb, Bruno Koncut, Ivan Križnič, Marko Maffi, Milenka Pavlin, France Pirih, Viljem Urbančič, Jože Valentinčič, Jožef Levpušček in Klemen Stanič

**Opravičeno odsotni člani občinskega sveta:**

Ivan Humar

**Ostali prisotni:**

Andrej Maffi, župan, Nives Prijatelj, direktorica občinske uprave, Tanja Kogoj, občinska uprava, Jelka Humar, vodja CPD Klas (pri 1. točki dnevnega reda) in Risto Djurič – predsednik NO (pri 2. točki dnevnega reda).

**Novinarji:**

/

**Sejo je sklical, zanjo predlagal dnevni red in jo vodil župan Andrej Maffi.**

Prisotnih je bilo 13 svetnikov občinskega sveta. Predsedujoči je ugotovil, da je občinski svet sklepčen.

**Potrditev zapisnika 3. dopisne seje občinskega sveta.**

Predsedujoči je odprl razpravo, v kateri ni bilo razpravljavcev.

Glasovalo je 13 občinskih svetnikov. Z 12 glasovi ZA so sprejeli naslednji

**SKLEP**

Potrdi se zapisnik 3. dopisne seje občinskega sveta.

**Potrditev zapisnika 27. redne seje občinskega sveta.**

Predsedujoči je odprl razpravo, v kateri sta sodelovala Bruno Koncut in Mira Bandelj. Svetnik **Bruno Koncut** je povedal, da je potrebno zapisnik v zadnji točki pri njegovem navajanju popraviti v delu, ki govori o luknji na cesti v Zamedveje. Popravek naj se glasi med dvema hišama v Zamedvejah. Svetnico **Miro Bandelj** pa je zanimalo na podlagi česa je zapisnik napisan, saj na spletni strani ni zasledila zvočnega posnetka.

Glasovalo je 12 svetnikov. Z 10 glasovi ZA sprejeli naslednji

**SKLEP**

Potrdi se zapisnik 27. redne seje občinskega sveta s pripombami.

Župan je predlagal naslednji dnevni red:

1. Razprava in sklepanje o predlogu cene pomoči družini na domu.
Poročevalec župan (gradivo v prilogi)
2. Razprava in sklepanje o Odloku o proračunu Občine Kanal ob Soči za leto 2014 – I. branje.
2.1. Razprava in sklepanje o Letnem programu športa v Občini Kanal ob Soči.
Poročevalec župan (gradivo v prilogi)
3. Razprava o predlogu sklepa o določitvi cen programov predšolske vzgoje v vrtcih v Občini Kanal ob Soči.
Poročevalec župan (gradivo v prilogi)
4. Kadrovske zadeve.
Poročevalec župan (gradivo na seji)
5. Pobude, predlogi in vprašanja.

Predsedujoči je odprl razpravo, v kateri sta sodeloval Marko Bucik.

Glasovalo je 16 svetnikov. S 16 glasovi ZA so sprejeli naslednji

**SKLEP**

Potrdi se predlagani dnevni red.

K 1. točki dnevnega reda.

**Razprava in sklepanje o predlogu cene pomoči družini na domu.**Poročevalec župan Andrej Maffi. Obrazložitve je podala vodja CPD Klas Jelka Humar. Obrazložitve v imenu Odbora za negospodarstvo in javne službe družbenih dejavnosti je podala Vanda Colja (zapisnik v prilogi).

Predsedujoči je odprl razpravo, v kateri so sodelovali marko Bucik, Slavko Jereb, Hasib Brdar, Klemen Stanič, Viljem Urbančič, Ivan Križnič in Milenka Pavlin.

Glasovalo je 16 svetnikov. S 16 glasovi ZA so sprejeli naslednji

**SKLEP**

Cena pomoči na domu za oskrbovance storitve pomoči na domu bo z letom 2014 znašala 3,80 EUR.

K 2. točki dnevnega reda.

**2. Razprava in sklepanje o Odloku o proračunu Občine Kanal ob Soči za leto 2014 – I. branje.
2.1. Razprava in sklepanje o Letnem programu športa v Občini Kanal ob Soči.**Obrazložitve je podal župan Andrej Maffi. Obrazložitve v imenu Nadzornega odbora Občine Kanal ob Soči je podal predsednik NO Risto Djurić (zapisnik v prilogi).

Predsedujoči je odprl razpravo, v kateri so sodelovali Ivan Križnič, Milenka Pavlin, Klemen Stanič, Bruno Koncut, Vanda Colja, Jožef Levpušček, Hasib Brdar, Jože Valentinčič, Mira Bandelj, Slavko Jereb, Marko Bucik, France Pirih in Viljem Urbančič.

**Svetnik Ivan Križnič:**

* Predlaga, da se sredstva za nakup opreme za Vrtec Kanal povečajo za 50.000 EUR (sedaj je v predlogu proračuna 100.000 EUR). Pove, naj se še enkrat preveri ponudbo.
* Pri Osnovni šoli Kanal ni nikjer zaslediti investicijskega transferja. Misli, da določeno vsoto teh sredstev potrebuje vsak zavod. Predlaga, naj se doda 50.000 EUR za investicijski transfer.
* Dokumentacija za Avtobusno postajališče v Ajbi je narejena. V proračun naj se za druge namene v Ajbi doda vsaj 100.000 EUR.

**Svetnica Milenka Pavlin:**

* Investicije se prelagajo iz leta v leto. Razočarana je, da ni v predlogu ureditve Trga Kontrade. Meni, da bi se sredstva v višini 200.000 EUR dalo pridobiti iz Evropskih sredstev. Od občinske uprave želi pisno poročilo o tem, kaj je bilo na Kontradi narejeno v zadnjih štirih letih
* S svetnico Milenko Pavlin se strinja tudi svetnik Marko Bucik. Svetnik Ivan Križnič sprašuje občinsko upravo, kje se zatika. Predlaga naj bodo v proračunu za leto 2014 sredstva vsaj za prvo fazo.

**Svetnik Klemen Stanič:**

* Priprave na proračun potekajo tudi na krajevnih skupnostih in na drugih nivojih.
* Na občino se je vsako leto pošiljalo prioritetne sezname. Nekaj se je upoštevalo, nekaj ne.
* Opozoril je na reševanje javne razsvetljave. Še vedno ni javne razsvetljave v Anhovem proti železniški postaji.
* Urediti bi bilo potrebno valobran struge potoka Rohot.
* Povečati bi morali število hidrantov v naseljih – širjenje vodovodnega sistema, zaradi nedostopnosti do središč naselij.
* Opozoril je na zbirni center za ravnanje z odpadki v Anhovem.
* Nadaljnje načrtovanje dostopne poti za zgornji del vasi Plave.
* Odkup parcele v središču Plavi ter odkup parcele v središču vasi Gorenje polje (mrliška vežica).

**Svetnik Bruno Koncut:**

* Preveč vlagamo v izdelavo projektne dokumentacije.
* V Načrt razvojnih programov bi bilo potrebno vnesti nov projekt «Obvoznica Kanal«, na katerega naj se prenese sredstva za projektiranje iz postavke »Projektna dokumentacija za cestno infrastrukturo«.

**Svetnica Vanda Colja**

* Potrebno bi bilo postaviti dve dodatni javni luči na ulici Petra Skalarja (ena pri kontejnerskem mestu, druga pri nogometnem igrišču).

**Svetnik Jožef Levpušček:**

* Zanima ga, kaj se bo delalo na cesti Kanal – Kal nad Kanalom.
* V predlogu proračuna je tudi dokončanje Športnega objekta v Avčah. Želi, da bi se o dokončanju naložbe dogovarjali s športnim društvom.

**Svetnik Hasib Brdar:**

* Strinja se, da se mora začeti Ureditev Trga Kontrada.
* Zanj so prioritete pitna voda, čistilne naprave, koriščenje evropskih sredstev, ceste.
* Če se obnavlja Vrtec Kanal, želi da se obnovi tudi Vrtec Deskle.
* Potrebna je javna razsvetljava ob igrišču v Desklah.
* V proračun naj se doda 800 EUR za turnir v tenisu.

**Svetnik Jože Valentinčič**

* Sprašuje, kako se bo izvajala investicija v Kulturni dom Lig, če ne uspemo na razpisu? Odgovor direktorice občinske uprave je bil, da se bo investicija izvajala fazno.
* Za dokončanje Vaškega doma na Srednjem bi potrebovali še 3.111 EUR.

**Svetnica Mira Bandelj:**

* Kvaliteta vode v Ložicah je slaba. Predlaga, da se namesti membranska filtracija v vodorhram Ložice. V proračun za leto 2014 naj se da 100.000 EUR.

**Svetnik Slavko Jereb:**

* Strinja se z Ureditvijo Trga Kontrada.
* Želi, da se v obrazložitve proračuna vnaša tudi vrednosti posameznega projekta, tako na investicijah, kot tudi pri vzdrževanjih.
* Kaj je naložba Namakalni sistem Gorenje polje.
* Pripombo ima glede višine projektne dokumentacije. Meni, da so vrednosti posamezne projektne dokumentacije zelo napihnjene.
* Zanima ga, ali je 42.000 EUR za vzdrževanje JR namenjenih tudi za sanacijo te že zamenjane JR. Veliko zamenjanih svetilk je neuporabnih (30 % njene svetlobe).
* Glede kulturnih domov: predlaga, da se v bodoče občinske prireditve selijo iz kraja v kraj, tako da bodo vsi doživeli nekaj te občine.

**Svetnik Marko Bucik:**

* Strinja se z Ureditvijo Trga Kontrada.
* Glede Avtobusnega postajališča v Ajbi – strinja se, da se skuša ugotoviti možnost vrisa na cestišče, tako se investicija zmanjša in se preostanek sredstev nameni drugim potrebam v Ajbi.
* Potrebno je narediti vsaj dokumentacij za rezervoar vode v Bodrežu.
* Za Vrtec Kanal naj se zagotovi zadostna sredstva, da bo vrtec opremljen tako kot mora biti.
* Sprašuje glede parkirišč na Partizanski ulici.
* Objekt na Kanalskem vrhu (tudi pripomba **svetnika Jožeta Valentinčiča**) – potrebna je sprememba namembnosti za gostinski lokal. Župan odgovarja, da bo občina pri tem pomagala, kolikor bo v njeni moči.

**Svetnik France Pirih:**

* Predlaga, da bi se za vzdrževanje cest namenilo več sredstev.
* Glede rezervoarja v Bodrežu bi se bilo dobro dogovoriti z lastnikom za odkup zemljišča.

**Svetnik Viljem Urbančič:**

* Zanima ga, ali so izpolnjeni pogoji (kulturni spomenik) za razpis za obnovo Kulturne dvorane v Ligu?
* Strinja se z Ureditvijo Trga Kontrada.
* Predlaga nadaljevanje ceste Ukanje (250 m -300 m).
* Preveriti je potrebno sredstva za vrtce in šole.

**Svetnik Bruno Koncut:**

* Kaj se bo naredilo s 100.000 EUR na dezinfekciji Plave.

Glasovalo je 15 svetnikov. S 15 glasovi ZA je bil sprejet naslednji

**SKLEP**

Sprejme se Predlog Odloka o proračunu Občine Kanal ob Soči za leto 2014 in se opravi javna razprava, ki bo trajala do 11.12.2013.

K 3. točki dnevnega reda.

**Razprava o predlogu sklepa o določitvi cen programov predšolske vzgoje v vrtcih v Občini Kanal ob Soči.**Poročevalec župan Andrej Maffi. Obrazložitve v imenu Odbora za negospodarstvo in javne službe družbenih dejavnosti je podala Vanda Colja (zapisnik v prilogi).

Župan je predlagal svetnikov sprejem sklepa, ki je usklajen s pripombami in predlogi odbora.

Poročevalec je odprl razpravo, v kateri so sodelovali Hasib Brdar, Marko Bucik, Slavko Jereb, Bruno Koncut, Ivan Križnič in France Pirih.

Glasovalo je 16 svetnikov. S 16 glasovi ZA so sprejeli naslednji

**SKLEP**

**o določitvi cen programov predšolske vzgoje, dodatnih znižanjih plačil in počitniških rezervacij v javnih vrtcih na območju Občine Kanal ob Soči**

**1.**

V javnih vrtcih na območju Občine Kanal ob Soči se za posamezne programe vrtcev določijo cene, ki so osnova za plačilo staršev in znašajo mesečno na otroka (v EUR):

|  |  |  |
| --- | --- | --- |
|  | **DNEVNI PROGRAM****(do 9 ur)** | **POLDNEVNI PROGRAM****(do 6 ur)** |
| I. STAROSTNO OBDOBJE - oddelki 1 – 3 let | **470,26**  | **373,00** |
|  |  |  |
| II. STAROSTNO OBDOBJE- oddelki 3 – 6 let | **318,16** | **298,00** |

**2.**

Če vrtec oblikuje kombiniran oddelek, se upošteva cena programa glede na starost otroka.

**3.**

Staršem otrok, ki imajo stalno prebivališče v Občini Kanal ob Soči in obiskujejo vrtec na območju Občine Kanal ob Soči, se za otroka, za katerega se plačilo staršev ne sofinancira iz državnega proračuna, zniža plačilo za en dohodkovni razred.

**4.**

V primerih odsotnosti otroka, se cena programa zniža za stroške neporabljenih živil, če starši o otrokovi odsotnosti obvestijo vrtec najkasneje do 8.00 ure prvega dne odsotnosti. Stroški za živila v cenah programov znašajo 37,00 EUR mesečno oziroma 1,85 EUR na dan, od česar znaša kosilo in popoldanska malica skupaj 1,52 EUR na dan.

**5.**

Staršem otrok, za katere je Občina Kanal ob Soči po veljavnih predpisih dolžna kriti del cene programa vrtca, se ob predložitvi dokazil o reševanju osnovnega stanovanjskega problema, dodatno zniža plačilo vrtca za prvega otroka za en dohodkovni razred.

Vlagatelj, ki na vlogi za uveljavljanje pravic iz javnih sredstev, kot jo določa zakon, ki ureja uveljavljanje pravic iz javnih sredstev, izpolni izjavo o materialni ogroženosti zaradi odplačevanja stanovanjskega kredita, s katerim si družina rešuje osnovni stanovanjski problem na območju Občine Kanal ob Soči, mora za znižanje vrtca vlogi priložiti naslednja dokazila:

* kupoprodajno pogodbo ali izpisek iz zemljiške knjige za nakup stanovanja oziroma stanovanjske hiše na območju Občine Kanal ob Soči ali gradbeno dovoljenje za gradnjo stanovanjske hiše na območju Občine Kanal ob Soči,
* namensko kreditno pogodbo in
* potrdilo banke o višini anuitete kredita.

Na podlagi dokazil iz prejšnjega odstavka o dodatnem znižanju plačila vrtca odloča pristojni center za socialno delo.

Pravica do znižanega plačila zaradi odplačevanja stanovanjskega kredita staršem pripada od prvega dne naslednjega meseca po odobritvi vloge.

**6.**

Starši otrok, za katere je Občina Kanal ob Soči po veljavnih predpisih dolžna kriti del cene programa vrtca, lahko uveljavljajo rezervacijo zaradi počitniške odsotnosti enkrat letno, v obdobju od 1. julija do 31. avgusta. Rezervacijo lahko starši uveljavljajo za neprekinjeno odsotnost otroka najmanj en ali največ dva meseca. Počitniška odsotnost mora biti na ustreznem obrazcu vrtca najavljena 15 koledarskih dni pred počitniško rezervacijo. Za rezervacijo starši plačajo 30 % od njihovega, z odločbo določenega dohodkovnega razreda. Starši, ki imajo v vrtec hkrati vključenega več kot enega otroka, lahko uveljavljajo rezervacijo le za otroka, za katerega se plačilo staršev otroka ne sofinancira iz državnega proračuna.

**7.**

Starši otrok, za katere je Občina Kanal ob Soči po veljavnih predpisih dolžna kriti del cene programa vrtca, lahko uveljavljajo dodatno znižanje plačila v primeru daljše opravičene odsotnosti otroka in sicer več kot 15 zaporednih obračunskih dni iz zdravstvenih razlogov. Za dneve odsotnosti iz zdravstvenih razlogov plačajo 50 % od njihovega, z odločbo določenega dohodkovnega razreda. Vlogo za oprostitev plačila s priloženim zdravniškim potrdilom starši oddajo najkasneje v roku 5 zaporednih obračunskih dni od zaključka odsotnosti na Občino Kanal ob Soči.

**8.**

Staršem šoloobveznih otrok – bodočih prvošolcev, za katere je Občina Kanal ob Soči po veljavnih predpisih dolžna kriti del cene programa vrtca, se omogoči izpis iz vrtca s 1.7. v tekočem letu.

**9.**

Starši, ki bodo vpisali otroka v vrtec, morajo v roku treh tednov po vpisu predložiti dokazilo o plačilu akontacije v višini 50 EUR, na osnovi katerega bo staršem posredovana pogodba. Akontacijo bo vrtec poračunal po prvem mesecu obiskovanja programa. V kolikor starši ne pripeljejo otroka v vrtec na dan, ki je določen v pogodbi, dano akontacijo izgubijo.

**10.**

Dodatna znižanja plačila in rezervacije iz 5., 6., 7., in 8. člena tega sklepa veljajo samo za otroke, ki so vključeni v vrtce na območju Občina Kanal ob Soči, in ima vsaj eden izmed staršev stalno prebivališče v občini, pri čemer morajo imeti poravnane vse finančne obveznosti do vrtca.

**11.**

Staršem otrok, ki zamudijo pravočasen prevzem otroka več kot 10 minut dnevno, vrtec zaračuna zamudno uro v višini 2,10 EUR.

**12.**

Občina Kanal ob Soči bo za otroke, za katere je po veljavnih predpisih dolžna kriti del cene programa predšolske vzgoje, zagotovila vrtcu sredstva za plačilo celotne razlike med plačili staršev in ceno programa, ki nastane zaradi določitve vseh dodatnih znižanj in rezervacij po tem sklepu.

**13.**

Sklep o določitvi cen programov javnih vrtcev Občine Kanal ob Soči št. 9000-0002/2011-1 z dne 27.1.2011 (Uradni list RS, št. 8/2011) preneha veljati z dnem pričetka uporabe tega sklepa.

**14.**

Ta sklep začne veljati naslednji dan po objavi v Uradnem listu RS, uporablja pa se od 01.12.2013 dalje.

K 4. točki dnevnega reda.

**Kadrovske zadeve.**

Obrazložitve v imenu Komisije za mandatna vprašanja, volitve in imenovanja je podal podpredsednik Marko Bucik (zapisnik v prilogi).

Predsedujoči je odprl razpravo, v kateri so sodelovali Slavko Jereb, Ivan Križnič, Viljem Urbančič, Hasib Brdar, Bruno Koncut, Milenka Pavlin, Marko Bucik in Jože Valentinčič.

Predsedujoči je dal na glasovanje tri sklepe:

SKLEP 1 – sprememba OVK

Za sklep je glasovalo 16. svetnikov s 16 glasovi ZA so sprejeli naslednji

**SKLEP**

o spremembi sestave Občinske volilne komisije Občine Kanal ob Soči

1.

Za predsednico volilne komisije Občine Kanal ob Soči se imenuje:

- Polona Klančič, Vetrišče 3, 5000 Nova Gorica

2.

Sklep velja takoj.

SKLEP 2- imenovanje OVK

Za sklep je glasovalo 16 svetnikov. S 14 glasovi ZA in 1 PROTI so sprejeli naslednji

**SKLEP**

**o imenovanju občinske volilne komisije Občine Kanal ob Soči**

1.

Za predsednico in namestnico Občinske volilne komisije Občine Kanal ob Soči se imenuje:

* predsednico komisije: POLONA KLANČIČ, Vetrišče 3, 5000 Nova Gorica
* namestnico predsednice: TANJA VUGA, Vezna pot 4, 5250 Solkan

2.

Za člane in namestnike članov Občinske volilne komisije se imenuje:

* član EGON KRPAN, Čargova ulica 13, 5213 Kanal
* namestnik člana MARJETA ŽNIDARČIČ, Vojkova ulica 29, 5213 Kanal
* član MIHA ČARGO, Gregorčičeva ulica 9, 5210 Deskle
* namestnik člana MAGDA GABRIJELČIČ, Ložice 79, 5210 Deskle
* član MARTA MUROVEC, Kal nad Kanalom 119b, 5214 Kal nad Kanalom
* namestnik člana SONJA KRALJ, Gorenja vas 14, 5213 Kanal

3.

Mandat prične teči 6. junija 2014 in traja štiri leta.

4.

Sklep prične veljati petnajsti dan po objavi v Uradnem listu Republike Slovenije.

SKLEP 3 – imenovanje predstavnikov Občine Kanal ob Soči v Svet javnega zavoda OŠ Kanal

Za sklep je glasovalo 16 svetnikov. S 16 glasovi ZA so sprejeli naslednji

**SKLEP
o imenovanju predstavnikov Občine Kanal ob Soči v Svet javnega zavoda OŠ Kanal**

1.

V Svet javnega zavoda OŠ Kanal se namesto Rista Djurića imenuje Tino Gerbec.

2.

Mandat traja do konca mandata sveta zavoda.

3.

Sklep velja takoj.

SKLEP 4 – imenovanje predstavnika v svet zavoda Goriška lekarna Nova Gorica

Za sklep je glasovalo 16 svetnikov. S 13 glasovi ZA in 3 PROTI so sprejeli naslednji

**SKLEP**

**o imenovanju predstavnika v svet zavoda Goriška lekarna Nova Gorica**

1.

V svet javnega zavoda Goriška lekarna Nova Gorica se imenuje:

- Aleksander Grm, Ajba 22, 5213 Kanal

2.

Mandat traja štiri leta.

3.

Sklep velja takoj.

K 5. točki dnevnega reda.

**Pobude, predlogi in vprašanja.**

Predsedujoči je odprl razpravo, v kateri so sodelovali Marko Bucik, Slavko Jereb, Jože Valentinčič, Ivan Križnič, Bruno Koncut in Milenka Pavlin.

**Svetnik Marko Bucik:**

* Povedal je, da bo okrasitev Kanala letos drugačna. Z modrimi lučkami bodo okrašene stavbe, osvetljena bosta most in cedra.
* Pripombo je dal glede prisotnosti novinarjev na seji. Na tej seji so se namreč obravnavale pomembne stvari, kot so pomoč na domu, nižanje cen vrtca, prvo branje proračuna, zato se sprašuje, kje so mediji. Sram ga je, da je podprl uredniški odbor časopisa Most.
* Komunala, brez soglasja občine ali lokalne skupnosti, ne more ukinjati kontejnerskih mest. Na ta način si namreč povišujejo ceno.

**Svetnik Slavko Jereb:**

* Na predzadnji seji občinskega sveta so sprejeli sklep o spremembi cen komunalnih odpadkov. Sprašuje se ali gre racionalizacija s strani izvajalca za ravnanje z odpadki v smeri ukinjanja zbirnih in odjemnih mest. Občani so ga namreč obvestili, da so v tem času odpeljali kontejnerje za odpadke na Vojkovi ulici, Gregorčičevi ulici in morda še kje. Meni, da je to aroganten odnos izvajalca, če je to sam naredil. Upa, da občina pri tem ni imela nič. Svetniki so se odločali o povišanju cen, istočasno pa so se ukinjala kontejnerska mesta. Šele po burni razpravi so začeli odvažati azbest cementne odpadke, zdaj se odstranjujejo še kontejnerji za komunalne odpadke. Meni, da je to žalostno za bodoče okolje v občini. Program odvoza bi se po tehničnem pravilniku moral usklajevati najmanj dva krat letno, vendar se to ne dela. Komunala na tej zadevi ne naredi tistega, kar bi morala. Tehnični pravilnik bi moral določati tudi kataster odjemnim mest, ki pa mu ni priložen, ni ga na vpogled.
* Zanima ga, kakšno je stanje oziroma v kateri fazi je sedaj postopek spremembe OPN-ja. Tisti občani, ki so dajali dodatne pobude so ga spraševali o tem, zato sprašuje, kaj je s tem.

**Svetnik Jože Valentinčič:**

* Glede mosta Mišček je dobil je odgovor, da ga je pregledal strokovnjak, ki je ugotovil, da most na videz ni najlepši, je pa še varen. Predlagal je, da se ga pobetonira, da se ne bo videlo armature. On pa predlaga, da se tja pelje en tovornjak tampona in se zasuje luknje.

**Svetnik Ivan Križnič:**

* Zahvalil se je vsem, ki so pomagali rešiti stisko gospe, ki ji je stanovanje zalila voda. Za hitro odzivnost in pomoč se je zahvalil podjetjem, občini in KS Kanal.

**Svetnik Bruno Koncut:**

* Glede na to, da podhoda v Plavah ne bo in da bodo tudi v Plavah dobili obvoznico predlaga, naj se na tej obvoznici intenzivno dela.

**Svetnica Milenka Pavlin:**

* Povedala je, da TD Kanal v letošnjem letu še ni dobilo subvencije oziroma razpisa.

Seja je bila zaključena ob 21. uri.

Zapisala: Predsedujoči

Valentina Velišček župan, Andrej Maffi

Priloge:

* lista prisotnosti
* Ostali zapisniki so bili dani občinskim svetnikom pred pričetkom seje, bodo pa priloga temu zapisniku, ki se ga bo arhiviralo.

**PREGLED REALIZACIJE SKLEPOV**

Na 28. redni seji dne 21.11.2013, so bili sprejeti naslednji sklepi:

Sklep 1:

Potrdi se zapisnik 3. dopisne seje občinskega sveta s pripombo.

- **na seji**

Sklep 2:

Potrdi se zapisnik 27. redne seje občinskega sveta s pripombami.

- **na seji**

Sklep 3:

Potrdi se predlagani dnevni red.

- **na seji**

Sklep 4:

Cena pomoči na domu za oskrbovance storitve pomoči na domu bo z letom 2014 znašala 3,80 EUR.

- **na seji**

Sklep 5:

Sprejme se Predlog Odloka o proračunu Občine Kanal ob Soči za leto 2014 in se opravi javna razprava, ki bo trajala do 11.12.2013.

**- na seji**

Sklep 6:

Sklep o določitvi cen programov predšolske vzgoje, dodatnih znižanjih plačil in počitniških rezervacij v javnih vrtcih na območju Občine Kanal ob Soči.

 - **Ta sklep začne veljati naslednji dan po objavi v Uradnem listu RS, uporablja pa se od 01.12.2013 dalje.**

Sklep 7:

Sklep o spremembi sestave občinske volilne komisije Občine Kanal ob Soči.

**- na seji**

Sklep 8:

Sklep o imenovanju občinske volilne komisije Občine Kanal ob Soči.

* **Sklep prične veljati petnajsti dan po objavi v Uradnem listu Republike Slovenije.**

Sklep 9:

SKLEP
o imenovanju predstavnikov Občine Kanal ob Soči v Svet javnega zavoda OŠ Kanal

**- na seji**

Sklep 10:

Sklep o imenovanju predstavnika v svet zavoda Goriška lekarna Nova Gorica.

**- na seji**